Πρόταση κανονισμού του Συμβουλίου για τη θέσπιση ειδικών μέτρων λήξης των καθηκόντων των εκτάκτων υπαλλήλων των Ευρωπαϊκών Κοινοτήτων

(95/C 246/05)

COM(95) 327 τελικό - 95/0180(CNS)

(Υποβλήθηκε από την Επιτροπή στις 7 Ιουλίου 1995)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 24,

την πρόταση της Επιτροπής που υποβλήθηκε μετά από γνώμη της επιτροπής κανονισμού υπηρεσιακής καταστάσεως,

τη γνώμη του Ευρωπαϊκού Κοινοβουλίου,

τη γνώμη του Δικαστηρίου,

τη γνώμη του Ελεγκτικού Συνεδρίου,

Εκτιμώντας:

ότι, με τον κανονισμό (ΕΚΑΧ, ΕΟΚ, Ευρατόμ) αριθ. . . . το Συμβούλιο έλαβε ιδιαίτερα μέτρα σχετικά με την έξοδο από την υπηρεσία των υπαλλήλων των Ευρωπαϊκών Κοινοτήτων με την ευκαιρία της προσχώρησης της Αυστρίας, της Σουηδίας και της Φινλανδίας 7

ότι πρέπει επίσης, με την ευκαιρία της εν λόγω προσχώρησης, να ληφθούν ανάλογα μέτρα για τους έκτακτους υπαλλήλους που έχουν σύμβαση αορίστου διαρκείας, με τη θέσπιση κανονισμού ο οποίος θα περιέχει όσο το δυνατό παρόμοιες διατάξεις 7

ότι στόχος των μέτρων αυτών είναι να καταστεί δυνατή η ενσωμάτωση κατά προτεραιότητα στις ελευθερωμένες θέσεις απασχόλησης αυστριακών, σουηδών και φινλανδών υπηκόων 7

ότι, στους έκτακτους υπαλλήλους που ασκούν καθήκοντα υπό τις προϋποθέσεις που ορίζονται στο άρθρο 2 στοιχείο γ) του καθεστώτος που εφαρμόζεται στο λοιπό προσωπικό, και κυρίως στο προσωπικό που εργάζεται στις πολιτικές ομάδες του Ευρωπαϊκού Κοινοβουλίου, δεν μπορεί να εφαρμοστεί το μέτρο της λήξεως των καθηκόντων, ώστε να μπορούν να ενσωματωθούν σε επαρκή αριθμό και υπό κανονικές συνθήκες σταδιοδρομίας οι αυστριακοί, σουηδοί και φινλανδοί υπήκοοι, εάν οριστεί το όριο ηλικίας στα 55 χρόνια, όπως έχει οριστεί για τους μόνιμους υπαλλήλους κατά την έννοια του άρθρου 2 στοιχείο α) του καθεστώτος 7

ότι, προς το συμφέρον των θεσμικών οργάνων και για να αντιμετωπισθεί η ιδιαίτερη κατάσταση του Ευρωπαϊκού Κοινοβουλίου, πρέπει να ενσωματωθούν στις θέσεις απασχόλησης που προβλέπονται στο άρθρο 2 στοιχείο γ) του καθεστώτος αυστριακοί, σουηδοί και φινλανδοί υπήκοοι σε επαρκή αριθμό και υπό κανονικές συνθήκες σταδιοδρομίας 7 ότι, συνεπώς, πρέπει να μειωθεί στα 50 έτη το κατώτερο όριο ηλικίας κατά το οποίο οι υπάλληλοι της κατηγορίας αυτής μπορούν να εξέλθουν από την υπηρεσία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Προς το συμφέρον της υπηρεσίας και για να αντιμετωπιστούν οι ανάγκες που προέκυψαν από την προσχώρηση στις Ευρωπαϊκές Κοινότητες της Αυστρίας, της Σουηδίας και της Φινλανδίας, ορισμένα όργανα εξουσιοδοτούνται να λάβουν, έως τις 30 Ιουνίου 2000 και με τους όρους που καθορίζονται κατωτέρω, μέτρα λήξης των καθηκόντων των εκτάκτων υπαλλήλων κατά την έννοια του άρθρου 2 στοιχεία α) και γ) του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων. Οι εν λόγω έκτακτοι υπάλληλοι, οι οποίοι εργάζονται με σύμβαση αορίστου διαρκείας, θα πρέπει να έχουν συμπληρώσει συνολική διάρκεια υπηρεσίας 15 ετών και θα πρέπει να είναι ηλικίας 50 τουλάχιστον ετών όσον αφορά τους έκτακτους υπαλλήλους κατά την έννοια του άρθρου 2 στοιχείο γ) του καθεστώτος, και 55 τουλάχιστον ετών όσον αφορά τους έκτακτους υπαλλήλους κατά την έννοια του άρθρου 2 στοιχείο α) του καθεστώτος.

Άρθρο 2

Ο αριθμός των εκτάκτων υπαλλήλων για τους οποίους μπορούν να ληφθούν τα μέτρα που προβλέπονται στο άρθρο 1 ορίζεται σε 30 όσον αφορά το Ευρωπαϊκό Κοινοβούλιο, και 2 για την Οικονομική και Κοινωνική Επιτροπή. Η κατανομή του αριθμού αυτού στις περιόδους εφαρμογής του κανονισμού έχει ως εξής:

>ΘΕΣΗ ΠΗΝΑΚΑ>

Άρθρο 3

Λαμβάνοντας υπόψη το συμφέρον της υπηρεσίας που συνδέεται με τη διεύρυνση, το θεσμικό όργανο, αφού παράσχει στο προσωπικό τη δυνατότητα να εκδηλώσει το ενδιαφέρον του, επιλέγει, εντός των ορίων που καθορίζονται στο άρθρο 2 και μετά από διαβουλεύσεις με την επιτροπή ίσης εκπροσώπησης, τους έκτακτους υπαλλήλους στους οποίους θα εφαρμοστεί το μέτρο της οριστικής λήξης των καθηκόντων δυνάμει του άρθρου 1. Για το σκοπό αυτό, λαμβάνει υπόψη την ηλικία, την ικανότητα, την απόδοση, τη συμπεριφορά στην υπηρεσία, την οικογενειακή κατάσταση και την αρχαιότητα των ενδιαφερομένων.

Σε κάθε περίπτωση πάντως, το μέτρο αυτό δεν μπορεί να εφαρμοστεί χωρίς τη συγκατάθεση του ενδιαφερομένου.

Άρθρο 4

1. Ο πρώην έκτακτος υπάλληλος που επωφελείται από το μέτρο του άρθρου 1 δικαιούται μηνιαία αποζημίωση ίση με το 70 % του βασικού μισθού του, ανάλογα με το βαθμό και το κλιμάκιο που κατείχε κατά την αποχώρησή του από την υπηρεσία, σύμφωνα με τον πίνακα του άρθρου 66 του κανονισμού υπηρεσιακής καταστάσεως, ο οποίος ισχύει την πρώτη ημέρα του μήνα κατά τον οποίο θα πρέπει να γίνει η εκκαθάριση της αποζημίωσης.

2. Το ευεργέτημα της αποζημίωσης παύει, το αργότερο, την τελευταία ημέρα του μήνα, στη διάρκεια του οποίου ο πρώην έκτακτος υπάλληλος συμπληρώνει τα 65 χρόνια του και, σε κάθε περίπτωση που πριν φθάσει στην ηλικία αυτή, ο ενδιαφερόμενος συμπληρώνει τις προϋποθέσεις που παρέχουν δικαίωμα στο ανώτατο όριο συντάξεως λόγω συμπλήρωσης συντάξιμου χρόνου.

Στην περίπτωση αυτή, ο πρώην έκτακτος υπάλληλος αποκτά αυτοδικαίως δικαίωμα για σύνταξη λόγω συμπλήρωσης συντάξιμου χρόνου που υπολογίζεται σύμφωνα με τα άρθρα 39 και 40 του καθεστώτος, και η οποία αρχίζει να ισχύει την πρώτη ημέρα του ημερολογιακού μήνα που ακολουθεί το μήνα για τον οποίο καταβλήθηκε η αποζημίωση για τελευταία φορά.

3. Η αποζημίωση που προβλέπεται στην παράγραφο 1 προσαρμόζεται με το διορθωτικό συντελεστή που έχει καθοριστεί σύμφωνα με το άρθρο 82 παράγραφος 1 δεύτερο εδάφιο του κανονισμού υπηρεσιακής καταστάσεως για τη χώρα, στο εσωτερικό της Κοινότητας, όπου ο δικαιούχος αποδεικνύει ότι διαμένει.

Αν ο δικαιούχος της αποζημίωσης έχει επιλέξει για τη διαμονή του χώρα εκτός των κρατών της Κοινότητας, ο διορθωτικός συντελεστής που εφαρμόζεται στην αποζημίωση ισούται με 100.

Η αποζημίωση εκφράζεται σε βελγικά φράγκα. Καταβάλλεται στο νόμισμα της χώρας διαμονής του δικαιούχου. Καταβάλλεται ωστόσο σε βελγικά φράγκα αν ο διορθωτικός συντελεστής ισούται με 100, σύμφωνα με το δεύτερο εδάφιο.

Αν η αποζημίωση καταβάλλεται σε άλλο νόμισμα εκτός από το βελγικό φράγκο, υπολογίζεται σύμφωνα με τις ισοτιμίες που αναφέρονται στο άρθρο 63 δεύτερο εδάφιο του κανονισμού υπηρεσιακής καταστάσεως.

4. Το ποσό των ακαθαρίστων εσόδων που εισπράττει ο ενδιαφερόμενος στα νέα του καθήκοντα προέρχεται αφαιρώντας την αποζημίωση που προβλέπεται στην παράγραφο 1, εφόσον τα έσοδα αυτά, προστιθέμενα στην αποζημίωση αυτή, υπερβαίνουν τις τελευταίες συνολικές ακαθάριστες αποδοχές του δικαιούχου, υπολογιζόμενες με βάση του ισχύοντος πίνακα αποδοχών την πρώτη ημέρα του μήνα κατά τον οποίο πρέπει να γίνει εκκαθάριση της αποζημίωσης. Οι αποδοχές αυτές αναπροσαρμόζονται σύμφωνα με το διορθωτικό συντελεστή της παραγράφου 3.

Τα ακαθάριστα έσοδα και οι τελευταίες συνολικές ακαθάριστες αποδοχές της παραγράφου 1 συνιστούν τα ποσά τα οποία λαμβάνονται υπόψη μετά την αφαίρεση των κοινωνικών κρατήσεων και πριν από την αφαίρεση του φόρου.

Ο ενδιαφερόμενος είναι υποχρεωμένος να παρέχει τα έγγραφα αποδεικτικά στοιχεία που τυχόν θα απαιτηθούν και να κοινοποιεί στο θεσμικό όργανο κάθε στοιχείο που μπορεί να τροποποιεί τα δικαιώματά του στην αποζημίωση.

5. Σύμφωνα με τους όρους του άρθρου 67 του κανονισμού υπηρεσιακής καταστάσεως και τα άρθρα 1, 2 και 3 του παραρτήματος VII του κανονισμού αυτού, τα οικογενειακά επιδόματα καταβάλλονται είτε στο δικαιούχο της αποζημίωσης της παραγράφου 1 είτε στο ή στα πρόσωπα στο οποίο ή στα οποία έχει ανατεθεί η επιμέλεια του ή των τέκνων δυνάμει νομίμων διατάξεων ή δικαστικής αποφάσεως ή αποφάσεως της αρμόδιας διοικητικής αρχής. Το ποσό του επιδόματος στέγης υπολογίζεται με βάση την αποζημίωση αυτή.

6. Ο δικαιούχος της αποζημιώσεως έχει δικαίωμα, τόσο για τον εαυτό του όσο και για τα πρόσωπα που καλύπτονται από αυτόν, στις παροχές που εξασφαλίζει το σύστημα κοινωνικής ασφαλίσεως του άρθρου 72 του κανονισμού υπηρεσιακής καταστάσεως, εφόσον καταβάλλει τη σχετική συνεισφορά του, η οποία υπολογίζεται με βάση το ύψος της αποζημίωσης της παραγράφου 1 και εφόσον δεν καλύπτεται από άλλη ασφάλεια ασθενείας βάσει νόμου ή άλλης ρυθμίσεως.

7. Κατά την περίοδο κατά την οποία υπάρχει το δικαίωμα αποζημίωσης, ο πρώην έκτακτος υπάλληλος εξακολουθεί να αποκτά νέα δικαιώματα συντάξεως λόγω συμπλήρωσης συντάξιμου χρόνου με βάση το μισθό που αναλογεί στο μισθό και το κλιμάκιό του, με την επιφύλαξη ότι κατά τη διάρκεια της περιόδου αυτής καταβάλλεται η συνεισφορά που προβλέπεται στον κανονισμό υπηρεσιακής κατάστασης με βάση τον εν λόγω μισθό και εφόσον η συνολική σύνταξη δεν υπερβαίνει το ανώτατο ύψος που προβλέπεται στον τίτλο ΙΙ κεφάλαιο 6 του καθεστώτος. Για την εφαρμογή του άρθρου 5 του παραρτήματος VIII του κανονισμού υπηρεσιακής καταστάσεως, η περίοδος αυτή υπολογίζεται ως περίοδος υπηρεσίας.

8. Με την επιφύλαξη του άρθρου 1 παράγραφος 1 και του άρθρου 22 του παραρτήματος VIII του κανονισμού υπηρεσιακής καταστάσεως, ο επιζών σύζυγος πρώην εκτάκτου υπαλλήλου που απεβίωσε, ενόσω ήταν δικαιούχος της μηνιαίας αποζημίωσης της παραγράφου 1, δικαιούται, εφόσον υπήρξε σύζυγός του τουλάχιστον ένα χρόνο πριν από τη στιγμή που ο ενδιαφερόμενος έπαυσε να είναι στην υπηρεσία θεσμικού οργάνου, σύνταξη επιζώντος ίση με το 60 % της σύνταξης λόγω συμπλήρωσης συντάξιμου χρόνου που θα απολάμβανε ο πρώην έκτακτος υπάλληλος που ήταν σε θέση να την αξιώσει κατά το χρόνο το θανάτου του, ανεξάρτητα από τη διάρκεια υπηρεσίας ή την ηλικία.

Το ύψος συντάξεως επιζώντος που προβλέπεται στο προηγούμενο εδάφιο δεν μπορεί να είναι κατώτερο των ποσών που προβλέπονται στον τίτλο ΙΙ κεφάλαιο 6 του καθεστώτος. Ωστόσο το ύψος της συντάξεως αυτής δεν μπορεί σε καμία περίπτωση να υπερβεί το ύψος της πρώτης καταβολής της συντάξεως λόγω συμπλήρωσης συντάξιμου χρόνου τον οποίο θα εδικαιούτο ο πρώην έκτακτος υπάλληλος εάν, έχοντας επιζήσει και εξαντλήσει τα δικαιώματά του στην ανωτέρω αποζημίωση, είχε επωφεληθεί από τη σύνταξη λόγω συμπλήρωσης συντάξιμου χρόνου.

Η πλήρωση της χρονικής προϋποθέσεως του γάμου, που προβλέπεται στο πρώτο εδάφιο, δεν απαιτείται εάν ένα ή περισσότερα τέκνα προέρχονται από το γάμο του πρώην εκτάκτου υπαλλήλου, ο οποίος συνήφθη πριν από την παύση των δραστηριοτήτων του, εφόσον ο επιζών σύζυγος επιμελείται ή έχει επιμεληθεί τα τέκνα αυτά.

Το ίδιο συμβαίνει εάν ο θάνατος του πρώην υπαλλήλου προέρχεται από αιτίες που προβλέπονται στο τέλος του δεύτερου εδαφίου του άρθρου 17 του παραρτήματος VIII του κανονισμού υπηρεσιακής καταστάσεως.

9. Σε περίπτωση θανάτου πρώην εκτάκτου υπαλλήλου, δικαιούχου της αποζημίωσης της παραγράφου 1, τα αναγνωριζόμενα ως συντηρούμενα τέκνα κατά την έννοια του άρθρου 2 του παραρτήματος VII του κανονισμού υπηρεσιακής καταστάσεως δικαιούνται σύνταξης ορφανού σύμφωνα με τους όρους του τίτλου ΙΙ κεφάλαιο 6 του καθεστώτος, καθώς και του άρθρου 21 του παραρτήματος VIII του κανονισμού υπηρεσιακής καταστάσεως.

Άρθρο 5

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.